## El Museu de Belles Arts de Castelló oferix una nit de fusió d’estils amb el concert del grup Ombligo

*** El grup madrileny mostra una barreja d’estils que van des del *jazz*, passant pel bolero o folklore balcànic
* El concert, que forma part del cicle ‘Nits al Claustre’, té lloc el dijous 1 d’agost a les 22:30 hores**

La Conselleria d’Educació, Cultura, Universitats i Ocupació, a través de l’Institut Valencià, de Cultura (IVC), inicia el mes d’agost amb un nou concert del cicle ‘Nits al Claustre’ en el Museu de Belles Arts de Castelló. El dijous 1 d’agost, a les 22:30 hores, el claustre del museu acull el folk-fusió del grup madrileny Ombligo.

El projecte musical impulsat per Anika i Ángel Cáceres se submergix en una fusió d’estils que comprén des de l’univers *gypsy* propi dels Balcans a altres propostes més allunyades d’eixos sons com el bolero, el *swing* o el *jazz* contemporani.

Una proposta musical que permet al públic viatjar pel món a través de cançons de procedència molt diversa. Una formació que busca transmetre alegria amb un toc festiu i que està influenciada per mítiques bandes, com els anglesos del *rock* progressiu King Crimson o el so clàssic dels espanyols Cuarteto Quiroga.

El violí i la guitarra seran els instruments principals, però sobre l’escenari del Belles Arts de Castelló sonaran uns altres com el contrabaix, el cello, la flauta o les percussions. Una varietat de sons i d’instruments que enriquixen els directes de la banda madrilenya.

L’actuació forma part del cicle ‘Nits al Claustre’ que presenta durant este estiu sis concerts en el claustre del Museu de Belles Arts de Castelló i que finalitzarà el 8 d’agost amb el grup Reina Roja i el seu espectacle *Un sol cor*.

Tots els concerts del cicle són amb entrada lliure fins que es complete l’aforament. Una vegada iniciat l’espectacle no es permet l’accés al recinte.

Fecha: 31/07/2024